SL Uradni list Evropske unije C 236/29

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2009/C 236/12

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006. Izjavo o ugovoru mora Komisija prejeti v šestih mesecih po dnevu te objave.

ENOTNI DOKUMENT

UREDBA SVETA (ES) št. 510/2006

„AGLIO DI VOGHIERA“

ES št.: IT-PDO-0005-0638-30.07.2007

ZGO ( ) ZOP ( X )

1. Ime:

„Aglio di Voghiera“

2. Država članica ali tretja država:

Italija

3. Opis kmetijskega proizvoda ali živila:

3.1 Vrsta proizvoda (kot v Prilogi II):

Razred 1.6: Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke (1):

Zaščitena označba porekla „Aglio di Voghiera“ se pridobiva z ekotipom Aglio di Voghiera. To je rastlina s čebulicami svetle bele barve in enakomerne oblike, včasih tudi z rožnatimi črtami. Ovojna lupina, ki obdaja stroke, je belo obarvana in ima lahko bolj ali manj izrazite rožnate črte. Čebulica je čvrsta, okrogle pravilne oblike ter je rahlo ploščata ob stičišču s korenino. Sestavljena je iz različnega števila tesno povezanih, na zunanji strani značilno ukrivljenih strokov, ki se med seboj tesno prilegajo. Ko se da na trg, mora imeti česen Aglio di Voghiera zdrave stroke brez znakov gnilobe, brez zajedavcev, čiste in čvrste, brez poškodb zaradi zmrzali ali sonca, brez na zunaj vidnih kalčkov, brez nenavadne zunanje vlažnosti ter neobičajnih vonjav in/ali okusov. Priznanje „Aglio di Voghiera“ ZOP lahko dobi samo česen, ki spada v kategoriji „Extra“, velikosti najmanj 45 mm, in „Prima“, velikosti najmanj 40 mm. Aglio di Voghiera se da na trg v naslednjih kategorijah: SVEŽI/ZELENI ČESEN s togim zelenim steblom na vratu, svežo ovojno lupinico, čebulico bele in slonokoščene barve, ki ima lahko rožnate črte, in belkasto korenino. POLSUHI ČESEN: ne povsem suho steblo zelene barve, ki se preliva v belkasto barvo, z manj čvrstim vratom, ne povsem suho zunanjo ovojnico, čebulico bele in slonokoščene barve, ki ima lahko rožnate črte, in belkasto korenino. SUHI ČESEN: suho steblo belkaste barve, krhko, s povsem suho zunanjo lupino in ovojnico, ki obdaja posamezen strok, čebulico bele barve z vidnimi stroki in korenino slonokoščene barve.

3.3 Surovine (samo za predelane proizvode):

—

3.4 Krma (samo za proizvode živalskega izvora):

—

3.5 Posebni proizvodni postopki, ki jih je treba izvajati na opredeljenem geografskem območju:

Vsi postopki proizvodnje morajo potekati na območju proizvodnje, saj so posebnosti česna Aglio di Voghiera rezultat znanja proizvajalcev ali podnebnih značilnosti tega območja in vrste prsti.

3.6 Posebna pravila za rezanje, ribanje, pakiranje idr.:

Zelen/svež proizvod je treba dati na trg od prvega do 5. dne potem, ko je bil izpuljen; pri polsuhi kategoriji od 6. do 10. dne, pri suhi pa od 11. dne naprej. Proizvodi se dajo na trg v naslednjih kategorijah: v kategoriji TRECCIA (pletenica) je 5 do 18 čebulic s težo od 400 do 900 g, TRECCIA EXTRA (dolga pletenica): od 8 do 80 čebulic s težo od 1 do 5 kg, RETINO (mreža): različno število čebulic s težo od 100 do 500 g; SACCHI (vrečke): različno število čebulic s težo od 1 do 5 kg, TRECCINA (kratka pletenica): od 3 do 5 čebulic s težo od 150 do 500 g; BULBO SINGOLO (posamezna glavica): teža od 50 do 100 g. Česen se pakira v mrežo, les, plastiko, kartonsko embalažo, papir in embalažo iz naravnih rastlinskih materialov. Posode, ki se uporabljajo za embalažo, se morajo zapirati tako, da vsebine ni mogoče vzeti ven, ne da bi poškodovali embalažo. Posamezne čebulice morajo imeti povsem odrezana stebla in korenine. Pri pakiranju je treba paziti na to, da se glavice zaradi prevoza ali pretiranega prekladanja ne zlomijo, zlasti pa, da proizvod ne začne plesneti in se kvariti zaradi zdrobljene povrhnjice.

3.7 Posebna pravila za označevanje:

Vsaka embalaža mora imeti na isti strani čitljiv in neizbrisen napis, ki omogoča prepoznavnost izvajalca pakiranja ali odpošiljatelja. Poleg tega mora biti na posodah, ki se uporabljajo za embalažo, navedeno ime „Aglio di Voghiera“ in zaščitena označba porekla ali kratica ZOP s črkami, ki so večje od kakršne koli druge navedbe na pakiranju, in logotip Skupnosti. Na posameznih kosih mora biti pritrjena nalepka z označbo „Aglio di Voghiera“, navedba ZOP, logotip Skupnosti in ime proizvajalca. Logotip je krog svetlo modre barve s podobo na pol prerezanega stroka česna, ki tvori del črke V. Strok ima rumeno podlago s temnejšo obrobo. V krogu je poševno ležeč napis Aglio di Voghiera v črni barvi. Na vrhu je, še vedno znotraj kroga, napis Z.O.P. v črni barvi. Pri oglaševanju se lahko uporabi tudi črno-bela različica. V tem primeru je okrogel logotip obkrožen s črno črto. Če je logotip natisnjen na nalepki, mora biti reproduciran v velikosti ene tretjine celotne velikosti nalepke.

4. Jedrnata opredelitev geografskega območja:

Območje proizvodnje Aglio di Voghiera zajema naslednje občine, ki ležijo v pokrajini Ferrara: Voghiera, Masi Torello, Portomaggiore, Argenta in Ferrara.

5. Povezava z geografskim območjem:

5.1 Posebnost geografskega območja:

Območje gojenja česna Aglio di Voghiera je na ravnini, ob ustju in povodju rek, ki omogočajo idealne pogoje za rast tega proizvoda. Prst je v glavnem ilovnata, ilovnato–blatna ali blatna. Obilje peska rečnega izvora omogoča učinkovito podzemno odvodnjavanje; ta sposobnost ugodno vpliva na rast in razvoj česna in ga varuje pred gnitjem. Za podnebje so značilne skromne padavine v primerjavi z drugimi ravninskimi območji, deževje pa je pogostejše v pomladnih kot v poletnih mesecih. Topla in sončna poletja ugodno vplivajo na opravila pobiranja in skupaj z vlažnostjo, ki je značilna za ferrarsko območje, omogočajo postopno in počasno sušenje česna Aglio di Voghiera.

5.2 Posebnost proizvoda:

Posebne značilnosti „Aglio di Voghiera“ so svetla bela barva, čebulica velikih dimenzij, okrogle pravilne oblike, sestavljena iz povsem prilegajočih se strokov, ter zlasti velika sposobnost ohranjanja. Kemijska sestava predstavlja popolno ravnovesje hlapnih olj z žveplovimi spojinami, encimi, vitaminom B, mineralnimi solmi in flavonoidi. Druga, nič manj pomembna značilnost, je njegova posebna genetska prepoznavnost, ki se kaže v tehnikah pomnoževanja DNA ter je rezultat naravne selekcije, dosežene s postopki, ki so se prenašali iz roda v rod.

5.3 Vzročna zveza med geografskim območjem in kakovostjo ali značilnostmi proizvoda (za ZOP) ali posebno kakovostjo, slovesom ali drugo značilnostjo proizvoda (za ZGO):

Značilnosti česna Aglio di Voghiera so poleg človeških dejavnikov posledica močne povezave z okoljem. Značilne lastnosti proizvoda, navedene v točki 5.2, izvirajo iz zemljišča, na katerem uspeva. Ilovnata, ilovnato–blatna ali blatna tla s peskom rečnega izvora, ki pospešuje podzemno odvodnjavanje, krepijo odpornost česna, spodbujajo rast, mu dajejo svetlo belo barvo in zlasti pravilno obliko ter čvrstost, po kateri se česen odlikuje. Z razmnoževanjem semenskih čebulic na vegetativen način, izbranih iz najboljših čebulic, se je doseglo popolno ravnovesje encimov, vitaminov in mineralnih soli, ki dajejo temu česnu posebno genetsko prepoznavnost. Druga močna povezava, zaradi katere je Aglio di Voghiera tako poseben, pa je človeški faktor. Dejansko je bil človek tisti, ki je od nekdaj s posebno pozornostjo skrbel za tehnike namakanja v obdobju sajenja in pobiranja ter z izboljšavami, ki so se skozi čas prenašale z roda v rod, ročno izbiral najboljše čebulice prejšnjega pridelka za semenski material; pazil, da so bile velike in zdrave ter z izredno veščino pripravljal in obdeloval čebulice, jih ročno povezoval v snope, pletenice, kite in pripravil posamezne glavice ter navsezadnje posredoval tako okusne recepte. Nedavna in pretekla arheološka pričevanja iz antične Voghenze potrjujejo prevladujočo vlogo, ki jo je imelo to središče za padsko delto že vsaj od 7. stoletja po našem štetju. Ob koncu visokega srednjega veka so Estensi, ferrarski gospodje, ponovno oživili ozemlje Voghiera. Na svojih posestvih so spodbujali vse kulture, ki uspevajo na tem območju, in namenjali posebno pozornost vrtninam, kot so solata, začimbe in dišavnice ter zlasti česen. Po odhodu Estensov leta 1598 se njihove izkušnje na kmetijskem področju vendarle niso izgubile, saj so tudi drugi ugledni posestniki poudarjali vrednost te rodovitne zemlje ob Padu, ki še danes omogoča gojenje tako zelo specifičnega proizvoda, kot je česen.

Sklic na objavo specifikacije:

Vlada je začela nacionalni postopek ugovora z objavo predloga za priznanje zaščitene geografske označbe „Aglio di Voghiera“ v Uradnem listu Italijanske republike št. 124 z dne 30. maja 2007.

Celotno besedilo proizvodne specifikacije je na voljo na spletni strani

s povezavo na: http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg ali